Oqqo‘rg‘ondagi bog‘chada zaharlanib, shifoxonaga yotqizilgan bolalarning qanchasi hali ham og‘ir ahvoldaligi ma’lum bo‘ldi

Toshkent viloyatining Oqqo‘rg‘on tumanidagi bog‘chada 12-avgust kuni 25 nafar bola zaharlanib, shifoxonaga yotqizilgandi. 13-avgust kuni tibbiyot muassasalariga yotqizilgan tarbiyalanuvchilar soni 30 nafarga yetgandi. Maktabgacha ta’lim vazirligi ushbu bolalarning 25 nafariga uyiga javob berilganini ma’lum qildi.
Qayd etilishicha, 23-avgustga kelib bemor bolalarning yana 2 nafariga qoniqarli ahvolda uylariga ruxsat berildi. Tibbiyot muassasalarida jami 5 nafar tarbiyalanuvchi davolanishda qolmoqda. Ulardan 1 nafarining holati og‘ir, 1 nafarining holati o‘rta og‘ir, 3 nafar bemorning holati o‘rtacha deb baholanmoqda.
Eslatib o‘tamiz, ushbu bog‘cha tarbiyalanuvchilari zaharlanganligi holati yuzasidan Jinoyat kodeksining 257-1-moddasi (sanitariyaga oid qonunchilikni yoki epidemiyaga qarshi kurash qoidalarini buzish) bilan jinoyat ishi qo‘zg‘atilgan. Tergov harakatlari olib borilmoqda.